TRNAVA. Centrum Trnavy v posledný deň roka ožiaria až dva ohňostroje. Polnočný platí mesto Trnava, stáť bude viac ako tritisíc eur. Ohňostroj pre deti bude odpálený už o osemnástej hodine, zaplatí ho súkromná spoločnosť, ktorá organizovala v Trnave Vianočné trhy.
Polnočný ohňostroj má trvať najmenej 12 minút, odpálený bude z nádvoria domu na Štefánikovej ulici 4. Radnica zaplatí za ohňostroj dodávateľovi z Dubnice nad Váhom 3 070 eur, s výdavkom rátal už tohtoročný rozpočet. Dodávateľ ohňostroja na seba berie zodpovednosť za škody na majetku a zdraví občanov, ktoré by vznikli porušením bezpečnostných predpisov pri manipulácii s pyrotechnickými výrobkami.
Detský ohňostroj je podľa Ivana Novotného z Mediaflash určený pre tých Trnavčanov, ktorí nevydržia čakať až do polnoci. Jeho odpálením o 18:00 vyvrcholí detský silvestrovský program. Detský ohňostroj mal premiéru minulý rok, na Trojičnom námestí ho sledovalo niekoľko tisíc detí aj dospelých. Súkromná spoločnosť sa postará aj o silvestrovský program v centre mesta, radnicu nebude stáť ani euro.